ΔΕΛΤΙΟ ΤΥΠΟΥ ΠΑΝΕΛΛΑΔΙΚΟΥ ΣΥΝΤΟΝΙΣΜΟΥ ΣΥΛΛΟΓΩΝ ΠΕ-ΕΛΜΕ ΣΑΒΒΑΤΟ 1/11/2026
Κυβέρνηση-ΕΕ-ΟΟΣΑ συνεχίζουν την επίθεση  ενάντια στην εκπαίδευση
Είναι η ώρα να στείλουμε μήνυμα αντεπίθεσης 
Πανεργατικός/πανεκπαιδευτικός ΞΕΣΗΚΩΜΟΣ
Όλοι και όλες στις Γενικές Συνελεύσεις
Την Κυριακή 1/11, πραγματοποιήθηκε σύσκεψη συντονισμού ΕΛΜΕ-Συλλόγων Π.Ε. Στη σύσκεψη τοποθετήθηκαν και κατέθεσαν τις προτάσεις τους Σύλλογοι Π.Ε. - ΕΛΜΕ, η Πανελλήνια Ένωση Συνταξιούχων Εκπαιδευτικών (ΠΕΣΕΚ) και συναδέλφισσες-φοι για την οργάνωση κοινών αγωνιστικών κινητοποιήσεων – δράσεων – πρωτοβουλιών ενάντια στην αντιλαϊκή – αντιεκπαιδευτική πολιτική της κυβέρνησης και τον κλιμακούμενο αυταρχισμό της, για τη συνέχεια της μάχης μπροστά στην επίθεση Κυβέρνησης και Υπουργείου Παιδείας.
Συμμετείχαν:
Σύλλογοι ΠΕ με απόφαση: Α΄ Αθηνών, Αιγάλεω, Αθηνά, Αμαρουσίου, Αργοσαρωνικού, Αριστοτέλης, Γλυφάδας-Βάρης-Βούλας-Βουλιαγμένης, Β΄ Θεσσαλονίκης, Ζακύνθου, Ηρώ Κωνσταντοπούλου, Κ. Σωτηρίου, Καλλιθέας-Μοσχάτου, Λαγκαδά, Νέας Σμύρνης, Πειραιά "Η Πρόοδος", Περικλής, Ρήγας Φεραίος, Σύρου-Τήνου-Μυκόνου.
ΕΛΜΕ με απόφαση: Α΄ Δυτικής Αττικής (Ελευσίνα), Α΄ Κυκλάδων, Άνω Λιοσίων-Ζεφυρίου-Φυλής, Β΄ Αθήνας, Β΄ Έβρου, Γ΄ Θεσσαλονίκης, Ε΄ Θεσσαλονίκης, Ν. Σμύρνης-Καλλιθέας-Μοσχάτου, Φωκίδας, 
Στη σύσκεψη συμμετείχε και η Πανελλήνια Ένωση Συνταξιούχων Εκπαιδευτικών (ΠΕΣΕΚ)
Τα σωματεία και οι εκπαιδευτικοί τοποθετήθηκαν στη σύσκεψη καταθέτοντας τα ακόλουθα:
1. Η περίοδος σημαδεύεται από τις ελπιδοφόρες  κινητοποιήσεις και εξεγέρσεις που ξεσπούν σε όλη την Ευρώπη, από τη Γαλλία μέχρι την Ιταλία, τις μαζικές απεργίες, όπως τη διεθνή ημέρα των λιμενεργατών, αλλά και την απεργία διαρκείας των εκπαιδευτικών στην Ισπανία. Οι εργαζόμενοι και η νεολαία δεν αποδέχονται ως μονόδρομο τη λιτότητα, την καταστολή και την πολεμική οικονομία. Τη στιγμή, μάλιστα, που εμείς μετράμε τα ευρώ για να βγει ο μήνας, οι εισηγμένες στο Χρηματιστήριο θησαυρίζουν με 12,1 δις καθαρά κέρδη, οι τράπεζες προκαλούν με 7,5 δις υπερκέρδη, οι εφοπλιστές παίρνουν προκλητικά «δώρα» 300 εκατομμυρίων και οι ημέτεροι στήνουν πάρτι 20 δισεκατομμυρίων σε απευθείας αναθέσεις και οι ΟΠΕΚΕΠΕδες καλά κρατούν.  
2. Στη χώρα μας, η απεργία της 21ης Οκτώβρη και οι κινητοποιήσεις των εκπαιδευτικών έδειξαν ότι ο αγώνας συνεχίζεται, η οργή υπάρχει και αναζητά αγωνιστική διέξοδο. Ταυτόχρονα, η κλιμάκωση των πολέμων και των ιμπεριαλιστικών ανταγωνισμών, η βαθύτερη εμπλοκή της χώρας στις ιμπεριαλιστικές επεμβάσεις ΝΑΤΟ-ΗΠΑ-ΕΕ-Ισραήλ, που μας καθιστά συνένοχους στη γενοκτονία του λαού της Παλαιστίνης και γενικά της δυτικής Ασίας  και η πολεμική οικονομία απορροφούν τεράστιους πόρους που στερούνται από την παιδεία, την υγεία, τους μισθούς και τις κοινωνικές ανάγκες. 
3. Όλα τα παραπάνω έχουν ως συνέπεια, η καθημερινότητα των εργαζομένων και της νεολαίας γίνεται ολοένα και πιο ασφυκτική. Η ακρίβεια καλπάζει, οι καθηλωμένοι μισθοί δε φτάνουν ούτε για τις στοιχειώδεις ανάγκες, τα εργασιακά δικαιώματα σαρώνονται και τα δημόσια κοινωνικά αγαθά υποβαθμίζονται και εμπορευματοποιούνται. Η εκπαίδευση διαλύεται: χιλιάδες κενά, υποχρηματοδότηση, συγχωνεύσεις τμημάτων, ιδιωτικοποιήσεις, νέοι ταξικοί φραγμοί, αξιολόγηση, αυταρχισμός και διώξεις εκπαιδευτικών. Η  πολιτική της ΕΕ-ΟΟΣΑ που εξυπηρετεί η κυβέρνηση σημαίνει αύξηση των εξετάσεων, τράπεζα θεμάτων, ΕΒΕ, Εθνικό απολυτήριο, PISA. Η Τεχνική Εκπαίδευση παραδίδεται στις απαιτήσεις των επιχειρήσεων, ενώ στην  Ειδική Αγωγή καταργούν στην πράξη τα Τμήματα Ένταξης και περικόπτουν την Παράλληλη Στήριξη, ενώ εξαφανίζει σταδιακά, από τα σχολεία γνωστικά αντικείμενα, όπως της αισθητικής αγωγής.
4.  Η κυβέρνηση, απονομιμοποιημένη και πνιγμένη στα σκάνδαλα και τη διαφθορά, με εργαλείο την τρομοκρατία,  επιδιώκει να εμπεδωθεί ένα καθεστώς τρομοκρατίας, πλήρους πειθάρχησης, προκειμένου να επιβάλει το σχολείο της αγοράς, της κατηγοριοποίησης και των αποκλεισμών, με εκπαιδευτικούς φτωχοποιημένους και χωρίς δικαιώματα.  Με αντιδημοκρατικό τρόπο, προσπαθεί να ανατρέψει κατακτήσεις, δια της πυγμής (βλ. προφορικές οδηγίες για παραβίαση ωραρίου) και αυθαίρετες εγκυκλίους που υπονομεύουν τις αποφάσεις των Συλλόγων Διδασκόντων (βλ. εγκύκλιος για το πρόγραμμα στα νηπιαγωγεία), ενώ στοχοποιεί και διώκει πειθαρχικά τους εκπαιδευτικούς για ό,τι συμβαίνει στο σχολείο, π.χ. 1ο ΔΣ Πορτο Ραφτη
5. Πέντε χρόνια τώρα, οι αντιεκπαιδευτικές πολιτικές που επιχειρούν να επιβληθούν στην εκπαίδευση με αιχμή την αξιολόγηση σχολείων και εκπαιδευτικών έχουν πλέον αποκαλύψει την τομή που επιδιώκουν να επιφέρουν: εργασιακή εξόντωση, χειραγώγηση και εκφοβισμός, επιβολή του management στη ζωντανή εκπαίδευση, υπονόμευση του πραγματικού μας έργου, μαθησιακού και παιδαγωγικού, κοινωνικού κανιβαλισμού, διάλυσης των εργασιακών σχέσεων, κατηγοριοποίηση, επιβολή αναχρονιστικών ή/και μεταμοντέρνων διδακτικών πρακτικών. Το στίγμα της εκπαιδευτικής πολιτικής τους είναι σαφές: η ελίτ θα σπουδάσει στα ιδιωτικά κολέγια «ΑΕΙ» και τα παιδιά του εργαζόμενου λαού προορίζονται για τον πάτο του βαρελιού. Σε ένα άκρως ανταγωνιστικό περιβάλλον, ελάχιστα παιδιά εργαζόμενων οικογενειών θα μπορέσουν να εξασφαλίσουν μια διαδρομή κοινωνικής κινητικότητας, καθώς όλο και πιο ψηλά ορθώνονται οι ταξικοί φραγμοί. Η πολιτική της αριστείας αποδεικνύεται πολιτική αριστοκρατίας, για να μην πούμε αχρηστοκρατίας.
6. Σε αυτό το περιβάλλον, κράτος και κεφάλαιο θρέφουν το τέρας του φασισμού ακριβώς γιατί τρέμουν τους ανέμους των κινημάτων που έρχονται από τη Γαλλία κι έχουν φτάσει ως την Αλβανία. Οι πολιτικές τους ενάντια στον εχθρό-λαό περιλαμβάνουν και την αξιοποίηση του ναζισμού, γι’ αυτό θρέφουν την ξενοφοβική, ρατσιστική και εθνικιστική εκστρατεία, γι’ αυτό η απλόχερη χρηματοδότηση και αστυνομική προστασία, γι’ αυτό η εφοπλιστική μαφία επιστρατεύει και κατεβάζει από τώρα τον στρατό της στον δρόμο. Αποκαλυπτική είναι η στάση τους απέναντι στον Ηλία Κασιδιάρη, καταδικασμένο για την εγκληματική δράση της Χρυσής Αυγής, ο οποίος απολάμβανε προνομιακής μεταχείρισης  εντός της φυλακής από την οποία μετέδιδε εκπομπές, ενώ αποφυλακίστηκε προκλητικά  τρεις μέρες πριν την επέτειο της δολοφονίας του Παύλου Φύσσα και προβάλλεται συστηματικά από τα ΜΜΕ, ιδιοκτησίας των τραπεζιτών, βιομηχάνων και εφοπλιστών! Η αποφυλάκισή του σήμανε μια πραγματική εισβολή των φασιστικών ομάδων μέσα στα σχολεία, προσπαθώντας να παροχετεύσουν τη λαϊκή οργή στον ρατσισμό, τον εθνικισμό και τις εμφυλιοπολεμικές λογικές. Απλόχερο βήμα του δόθηκε σε κεντρικό ξενοδοχείο της Θεσσαλονίκης, ενώ τα ΜΑΤ από κάτω, ανέλαβαν να χτυπήσουν την αντιφασιστική συγκέντρωση και πορεία. Χαιρετίζουμε τη μαζική συγκέντρωση του μαχητικού αντιφασισμού στη Θεσσαλονίκη που δείχνει τον δρόμο που πρέπει να ακολουθήσουμε.
ΣΥΝΕΧΙΖΟΥΜΕ ΤΟΝ ΑΓΩΝΑ! ΜΠΟΡΟΥΜΕ ΝΑ ΝΙΚΗΣΟΥΜΕ!
Η πολύχρονη μάχη ενάντια στην αξιολόγηση, οι αντιστάσεις στις διώξεις και στην ιδιωτικοποίηση της εκπαίδευσης, αλλά και η μαζική συμμετοχή στις απεργιακές συγκεντρώσεις της 21ης Οκτωβρίου αποδεικνύουν ότι το εκπαιδευτικό κίνημα επιμένει και αντιστέκεται! 
Για να μπορέσουμε να αντιμετωπίσουμε τον οδοστρωτήρα της αντιεκπαιδευτικής-αντιλαϊκής πολιτικής και να πετύχουμε νίκες, δεν αρκούν πλέον οι αποσπασματικές κινητοποιήσεις και οι απεργίες χωρίς σχέδιο κλιμάκωσης. Τεράστια ευθύνη έχουν οι εκπαιδευτικές ομοσπονδίες. Με την ανυπαρξία ενός σοβαρού προγράμματος δράσης, με  χαμηλής πτήσης κινητοποιήσεις, χωρίς πολιτικοποίηση και κλιμάκωση, σπέρνουν τη σύγχυση και την απογοήτευση. Υπογραμμίζεται, επίσης, ότι ιδιοκτησιακές αντιλήψεις, όπως αυτές που εκφράστηκαν με τους αποκλεισμούς και τις  επιθέσεις εναντίον εκπαιδευτικών και άλλων  σωματείων  στις συγκεντρώσεις  της 21ης Οκτωβρίου, σε Αθήνα και Θεσσαλονίκη, καθώς και στον Πειραιά, στις 30/10, ημέρα διεθνούς απεργίας  λιμενεργατών, δεν θα γίνουν, σε καμία περίπτωση, ανεκτές!
 Την ώρα που τα αεροπλανοφόρα βομβαρδίζουν από ψηλά και πανευρωπαϊκα το κίνημα εκτινάσσεται πάνω από αυτά, στην Ελλάδα οι ηγεσίες οργανώνουν αντιστάσεις εκλογικής καταγραφής. Απέναντι στην απουσία ενός αγωνιστικού προγράμματος δράσης από τις εκπαιδευτικές ομοσπονδίες και το συνδικαλιστικό κίνημα ευρύτερα, είναι αναγκαίο τα πρωτοβάθμια εκπαιδευτικά σωματεία να πάρουν την πρωτοβουλία και τις ευθύνες που τους αναλογούν. Χρειάζεται οργάνωση και αγωνιστικό σχέδιο διαρκείας και σύγκρουσης που θα περιλαμβάνει απεργίες, συγκεντρώσεις, καταλήψεις, αποκλεισμούς, κάθε μορφή που το ίδιο το κίνημα μέσα από τις συλλογικές διαδικασίες του θα αποφασίζει με στόχο την ανατροπή της αντιεκπαιδευτικής και αντεργατικής πολιτικής.  Σε αυτήν την κατεύθυνση, καλούμε τους/τις εκπαιδευτικούς να συμμετέχουν ενεργά και μαζικά στις συλλογικές διαδικασίες των Συλλόγων ΠΕ και ΕΛΜΕ και ιδιαίτερα στις Γενικές Συνελεύσεις του επόμενου διαστήματος, στις επιτροπές αγώνα και στον συντονισμό τους. Να πάρουν την υπόθεση του αγώνα στα χέρια τους!
ΠΡΟΤΑΣΕΙΣ ΑΓΩΝΑ ΚΑΙ ΔΡΑΣΕΩΝ ΠΟΥ ΚΑΤΑΤΕΘΗΚΑΝ:
· Καλούμε σε μαζική συμμετοχή στα πανεκπαιδευτικά συλλαλητήρια που πραγματοποιούνται την Πέμπτη 5 Νοεμβρίου (Στην Αθήνα, Προπύλαια, 12:00, Θεσσαλονίκη, Αγαλμα Βενιζέλου). Ημέρα όπου έχει καλεστεί πανεθνική απεργία στη Γαλλία. Καλούμε τις εκπαιδευτικές ομοσπονδίες να προχωρήσουν σε κήρυξη 24ωρης απεργίας. Καλούμε τους Συλλόγους ΠΕ και τις ΕΛΜΕ να κηρύξουν, σε κάθε περίπτωση, στάσεις εργασίας και να στηρίξουν μαζικά τα συλλαλητήρια.
· Συμμετέχουμε στη σύσκεψη Συντονισμού Σωματείων Δημόσιου και Ιδιωτικού τομέα/συλλογικοτήτων, την Τρίτη 3 Νοεμβρίου, 6.30μμ, Κάνιγγος 13
· Καλούμε σε δράσεις ενάντια στην κατηγοριοποίηση των σχολείων και στα Ωνάσεια σχολεία την Τετάρτη 4 Νοεμβρίου.
· Συμμετέχουμε στη συγκέντρωση και πορεία για το δικαίωμα στη στέγη και για τον 13ο-14ο μισθό και τις αυξήσεις στους μισθούς, την Τετάρτη 11 Νοεμβρίου, 6μμ, πλ. Κλαυθμώνος.
· Συμμετοχή στον τριήμερο εορτασμό της εξέγερσης του Πολυτεχνείου και στη συγκέντρωση την Τρίτη 17/11, στις πορείες του Πολυτεχνείου (Αθήνα, πίσω από τα φοιτητικά μπλοκ).
· Συμμετέχουμε στα αντιπολεμικά συλλαλητήρια, την Παρασκευή 20 Νοεμβρίου.
· Για την απεργία της 25ης Νοεμβρίου κατατέθηκαν από Συλλόγους ΠΕ-ΕΛΜΕ διαφορετικές προτάσεις:  (α) Οργάνωση και στήριξη της απεργίας της 25ης Νοέμβρη. (β) Οργάνωση και στήριξη της απεργίας της 25ης Νοέμβρη και μετατροπή της σε 48ωρη με την προσθήκη μιας απεργιακής ημέρας από τις εκπαιδευτικές Ομοσπονδίες. 
· Συμμετοχή στα συλλαλητήρια καταδίκης του κρατικού αυταρχισμού που  οδήγησε στη δολοφονία του 15χρονου Αλέξη Γρηγορόπουλου από αστυνομικούς, στις 6 Δεκεμβρίου σε όλη τη χώρα.
· Οργανώνουμε πανελλαδική διαδικτυακή εκδήλωση για τη μάχη της αξιολόγησης με εισηγητές πανεπιστημιακούς και διωκόμενους συναδέλφους την Κυριακή 13/12, στις 18:00. Πραγματοποιούμε καμπάνια για τη μαζική συμμετοχή γονεϊκών φορέων, γονιών, σωματείων, εργαζομένων και νεολαίας στην εκδήλωση.
· Συνεχίζουμε τον αγώνα για την ακύρωση της αξιολόγησης στην πράξη. Καλούμε τους/τις νεοδιόριστους/ες συναδέλφους των τελευταίων ετών να υπογράψουν τη δήλωση απεργίας-αποχής. Καλούμε τους/τις συναδέλφους που κάτω από το κράτος του φόβου και των εκβιασμών, υποχώρησαν και συμμετείχαν στην αξιολόγηση, να δηλώσουν πάλι συμμετοχή στην απεργία-αποχή.
· Αγωνιζόμαστε ενάντια στην αξιολόγηση Σχολικής Μονάδας με τη μορφή που κάθε Σύλλογος ΠΕ-ΕΛΜΕ έχει επιλέξει
·  Καλούμε σε συγκέντρωση για την επαναφορά των δώρων (13ου-14ου μισθού) και για αυξήσεις σε μισθούς και συντάξεις, την Τρίτη 15 Δεκεμβρίου και πορεία στο Μαξίμου.  
· Καλούμε τις εκπαιδευτικές Ομοσπονδίες να προχωρήσουν σε κήρυξη απεργίας μέσα στον Δεκέμβριο ενάντια στον προϋπολογισμό της πολεμικής οικονομίας και του στραγγαλισμού των δικαιωμάτων και των αναγκών του λαού και της νεολαίας.   
· Καλούμε κάθε σωματείο να αναπτύξει αντιφασιστική δράση των σωματείων (Μαθηματα-εκδηλώσεις-θεατρικά στα σχολεία ενάντια στον φασισμο, προβολές ταινιών). Να βγει μπροσούρα των σωματείων για τους μύθους φασισμού
· Στηρίζουμε τις κινητοποιήσεις ενάντια σε ρατσιστικές ενέργειες όπως το μαχαίρωμα του Αιγύπτιου μαθητή.  
· Μετά την παραχώρηση χώρου από το Ξενοδοχείο Capsis στη Θεσσαλονίκη στους νεοναζί του Κασιδιάρη για την πραγματοποίηση εκδήλωσης, καλούμε τις εκπαιδευτικές Ομοσπονδίες να διακόψουν κάθε συνεργασία και να μην πραγματοποιήσουν στο μέλλον συλλογικές διαδικασίες στο εν λόγω Ξενοδοχείο.

ΠΡΟΤΑΘΗΚΑΝ ΑΙΤΗΜΑΤΑ ΑΙΧΜΗΣ ΚΑΙ ΔΙΕΚΔΙΚΗΣΗΣ
· Κατάργηση όλου του νομοθετικού πλαισίου που αφορά την αξιολόγηση και το νέο πειθαρχικό δίκαιο. Να σταματήσουν οι διώξεις και τα πειθαρχικά, πλήρη απαλλαγή όλων των διωχθέντων για συμμετοχή στην Απεργία-Αποχή και συνδικαλιστικών διώξεων. Μονιμοποίηση ΟΛΩΝ των νεοδιόριστων.
· Όλες και όλοι υπογράφουμε την συμμετοχή μας στην Απεργία –Αποχή από την ατομική αξιολόγηση. Τα σωματεία συλλογικά ανακοινώνουν τα Βήματα Συμμετοχής στην ΑΑ.
· Αγωνιζόμαστε ενάντια στην αξιολόγηση Σχολικής Μονάδας με τη μορφή που κάθε Σύλλογος ΠΕ έχει επιλέξει
·  Πρώτος καθαρός κατώτατος μισθός για τον εκπαιδευτικό 1200 ευρώ, αυτόματη τιμαριθμική αναπροσαρμογή, επιστροφή 13ου και 14ου στο δημόσιο, ακώλυτη μισθολογική και βαθμολογική προαγωγή για όλους τους εκπαιδευτικούς. Να προσμετρηθεί η διετία 2016 – 2017 που έχει «παγώσει».   Καμία σύνδεση της αξιολόγησης με τον μισθό – μπλοκάρουμε τις αξιολογικές διαδικασίες. 
· Μόνιμοι μαζικοί διορισμοί εκπαιδευτικών στην Α/θμια και Β/θμια. Άμεσος διορισμός/μονιμοποίηση ΟΛΩΝ των αναπληρωτών που έχουν έστω και μία σύμβαση αποκλειστικά με το πτυχίο και ολόκληρη την προϋπηρεσία. Καμία απόλυση αναπληρωτή/τριας. Κατάργηση του νόμου 4589/19 (προσοντολόγιο). Όχι στον γραπτό ΑΣΕΠ, συνέντευξη και κάθε είδους φίλτρου για το δικαίωμα στην εργασία.
· Να καταργηθεί - να μην εφαρμοστεί το νέο πειθαρχικό των απολύσεων και ποινικοποίησης των αγώνων και της συνδικαλιστικής δράσης.
· Να καλυφθούν τώρα όλα τα κενά σε ειδική και γενική αγωγή, σε όλα τα σχολεία και σε όλες τις εκπαιδευτικές δομές. Όχι στις υποχρεωτικές υπερωρίες και στις συμπτύξεις ωρών διδασκαλίας. 
· Όχι στην ιδιωτικοποίηση της εκπαίδευσης, τα Ωνάσεια, τα πρότυπα και τα σχολεία μπακαλορεά. 
· Όχι στο νέο σχολείο των ανισοτήτων και ταξικών φραγμών. Κατάργηση  εξεταστικών πλεγμάτων (ΕΒΕ, Τράπεζα Θεμάτων, PISA), όχι σε νέους φραγμούς (Εθνικό Απολυτήριο).
· Πλήρη σύνταξη στα 30 χρόνια εργασίας ή στα 58 για άνδρες και 55 για γυναίκες.Αυξήσεις και 13η, 14η σύνταξη. Κατάργηση όλων των αντιασφαλιστικών νόμων. (Αίτημα για  τριπλασιασμό του εφάπαξ προτάθηκε από ορισμένα σωματεία).Να επανέλθει το κόστος εξαγοράς συντάξιμου χρόνου στα επίπεδα πριν το 2016, δηλαδή στο 6,67% (110 €) ανεξάρτητα από το εάν έχει κάποιος/α κάνει αίτηση πριν τις 31/12/2016 ή όχι. Να αναγνωριστεί η στρατιωτική θητεία χωρίς εξαγορά.
· Όχι στην παράδοση της τεχνικής εκπαίδευσης στην αγορά, τη φτηνή κατάρτιση, στα νέα σχέδια για «ακαδημίες» στην τεχνική εκπαίδευση και στην υπονόμευση του δημόσιου χαρακτήρα των ΕΠΑΛ. 
· Ριζική μείωση μαθητών στο τμήμα  / 15 μαθητές! Να επανέλθει το διδακτικό ωράριο στα όρια του 2013 στη Β/θμια και αντίστοιχο ωράριο να ισχύσει και στην Α/θμια.
· ΛΕΥΤΕΡΙΑ ΣΤΗΝ ΠΑΛΑΙΣΤΙΝΗ! – Καμιά συνεργασία με το κράτος δολοφόνο του Ισραήλ. Όχι στην εμπλοκή της χώρας σε πολεμικές επιχειρήσεις. Κάτω τα χέρια από την Βενεζουέλα.
· Ενιαίο δωδεκάχρονο δημόσιο δωρεάν υποχρεωτικό σχολείο, δίχρονη υποχρεωτική προσχολική αγωγή κι εκπαίδευση για όλα τα παιδιά. 
